laion/Wikipedia-Exotic huggingface dataset:
סיון ארבל

סיון ארבל (נולדה ב-10 ביולי 1967 בגבעתיים) היא במאית טלוויזיה ישראלית. ארבל היא בוגרת בית הספר סם שפיגל לקולנוע ולטלוויזיה שם זכתה בפרס על סרט הגמר שלה, "מרק עוף" (1992). היא ביימה בין השאר את הסדרות "בטיפול" של הוט 3 ו"מסכים" של yes ישראלי, וכן את הסרטים התיעודיים "שיר ערש" על אמהות שכולות ישראליות ופלסטיניות, "מה שאני עכשיו" (סרט על חוה אלברשטיין שאותו ארבל אף צילמה) ו"ילדה" (על אלונה פרנקל) במסגרת הסדרה "גיבורי תרבות" של ערוץ 8, בה גם השתתפה כעורכת משנה. בשנת 2007 ביימה את הסרט "שורות שורות" על ספרות "דור תש"ח", סרט הבנוי מראיונות עם סופרים ומשוררים בני הדור, תצלומים וסרטי ארכיון המשקפים את מגוון הנושאים שדור הפלמ"ח התמודד אתם במהלך השנים. בסרט משתתפים: נתיבה בן-יהודה, חיים גורי, חיים חפר, ישראל ויסלר (פוצ`ו), ס. יזהר, עמליה כהנא-כרמון, יורם קניוק, אמנון שמוש, נתן שחם. הסרט הופק על ידי עמותת "אהלי פלמ"ח". בשנת 2015 יצא לאקרנים בסדרת העברים הסרט הדוקומנטרי "העלמה בלובשטיין, רחל", בהפקתו של יאיר קדר ובבימויה של ארבל. בין המשתתפים: נורית גרץ, דנה אולמרט, יהודית רביץ, חיים באר, מיכאל גלוזמן. הסרט הוקרן בבכורה עולמית בבית גבריאל למרגלות הכנרת בפסטיבל דוקאביב, גליל, 2015. בשנת 2005, זכה סרטה של סיון ארבל "יום ולילה" בפרס הסרט הטוב ביותר ב"דוקאביב", הפסטיבל הבינלאומי לקולנוע דוקומנטרי. סיון ארבל, במסד הנתונים הקולנועיים IMDb (באנגלית) סיון ארבל, באתר ארכיון הסרטים הישראלי בסינמטק ירושלים רותה קופפר, יש משהו חדש בשיר ישן, באתר הארץ, 17 באוגוסט 2007 "שורות שורות" בבימוי סיון ארבל, סרט תיעודי באתר יוטיוב אביב לביא, אמהות ללא גבולות, באתר הארץ, 29 במרץ 2004 מריאנה בננסון, עכבר העיר, חוה אלברשטיין נחשפת (מעט), באתר הארץ, 18 באוגוסט 2007 אורי קליין, ילדים? אין להם כרטיס אשראי, באתר הארץ, 23 בספטמבר 2007 אורי קליין, מלים פשוטות, אמירה מהדהדת, באתר הארץ, 11 במאי 2008 "יום ולילה" של סיון ארבל זכה ב"דוקאביב", באתר וואלה, 12 באפריל 2005
אין סיליקו

אין סיליקו (פסאודו לטינית: In silico) היא טכניקה לביצוע הדמיה של ניסוי בעזרת מחשב. נהוג להשתמש במונח זה להדמיית תהליכים טבעיים או תהליכים שניתן לעשותם במעבדה - בכל מדעי הטבע, אך לא נהוג להשתמש במונח זה לכלל החישובים הנעשים באמצעות מחשב. שמה של הטכניקה ניתן לפי משקל טכניקות הניסוי אין ויוו (בלטינית: "בתוך החי") ואין ויטרו (בלטינית: "בתוך זכוכית"). ב"אין סיליקו", בהתאם, הכוונה היא ל"בתוך צורן (סיליקון)", שהוא חומר הגלם העיקרי לייצור שבבי מחשב, אם כי לביטוי אין משמעות בלטינית. (ביטוי כזה בלטינית היה אמור להרשם כך: In silicio, ועקב השפעת האנגלית הביטוי המקובל הוא In silico). אין ויטרו אין ויוו סימולציה חלופות לניסויים בבעלי חיים ערך זה הוא קצרמר בנושא מדעים. אתם מוזמנים לתרום לוויקיפדיה ולהרחיב אותו.
ברנאר ממנתון

ברנאר ממנתון (בצרפתית: Bernard de Menthon) (נולד ב-923‏ או 983‏ - מת ב-28 במאי 1008‏ או ב-15 ביוני 1081‏) הוא קדוש נוצרי. ברנאר נולד ככל הנראה בטירת מנתון-סן-ברנאר שליד אנסי, בסבואה עילית, כבן למשפחת אצולה עשירה. בילדותו קיבל חינוך נרחב. על פי הסיפור המסורתי, הוא סירב בבגרותו להתחתן לבת אצולה כפי שסידר אביו, והחליט תחת זאת להצטרף לשירות הכנסייה. בלילה לפני החתונה הוא חמק מן הטירה לאיטליה והצטרף למסדר הבנדיקטיני. בשל התקדמות מהירה הפך לאחראי על אזור אאוסטה ב-966‏. הוא החליט להקדיש את עצמו למלחמה בפגניות בקרב תושבי הרי האלפים. במשך 42 שנים הוא הטיף באזור האלפים ואף בלומברדיה, ומעבר להמרות דת, קיימים גם ניסים המיוחסים לו (על פי אחת האגדות, כשברח מטירת אביו, קפץ מהחלון ומלאכים תפסו אותו). בשנת 1042 הקים את האכסניה על שם ברנאר הקדוש במעבר סן ברנאר הגדול, אשר שירתה את העוברים בדרך הררית קשה זו וטיפלה בנפגעים. באכסניה זו הוכלא גזע הכלבים סן ברנרד, הקרוי אף הוא על שם ברנאר הקדוש. ברנאר מת בנוברה. מאז 1923 הוא נחשב לקדוש המגן על מטפסי ההרים ותושבי אזור האלפים. מדיה וקבצים בנושא ברנאר ממנתון בוויקישיתוף ברנאר ממנתון, באתר אנציקלופדיה בריטניקה (באנגלית) על פי "מעשי הקדושים" (גרמנית) על פי הלקסיקון הכנסייתי (גרמנית) על פי לקסיקון הקדושים
צרעה (פירושונים)

האם התכוונתם ל... צרעה – חרק מסדרת הדבוראים צרעה (קיבוץ) – קיבוץ הנמצא בקרבת העיר בית שמש. צרעה (אתר מקראי) צרעה (כלי שיט) – סירת סיור קלה, מהירה, ובעלת כושר תמרון גבוה בחיל הים הישראלי יער צרעה סופר פרלון – מסוק תובלה כבד מתוצרת חברת איירוספסיאל הצרפתית שכונה בחיל האוויר הישראלי "צרעה" טייסת 113 – טייסת בחיל האוויר הישראלי המכונה "טייסת הצרעה" תצורת צרעה – תצורה גאולוגית נפוצה בארץ ישראל, נכללת בחבורת עבדת
קולומב

קולומב (בצרפתית: Colombes) היא קומונה באו-דה-סן. קולומב היא למעשה פרבר של פריז, ומצויה צפון-מערבית לעיר הבירה באזור איל-דה-פראנס, כ-10.6 ק"מ ממרכז העיר. בקולומב 83,100 תושבים, והיא העיר השלישית בגודלה באו-דה-סן ואחת הערים הגדולות, הן בשטח והן במספר התושבים, בין פרברי פריז. מקור שם העיר הוא במילה הלטינית columna ("עמודים"), דבר המתייחס לעמודים מגליתים שהעמידו דרואידים גאליים או לעמודי אטריום בווילה גאלו-רומית שהייתה קיימת באזור. האזור סביב קולומב נושב כבר בתקופה הפרהיסטורית ובחפירות ארכאולוגיות שנערכו ב-1828 נמצאו באזור כלי צור וגרזנים עם ראשי אבן. קיים באזור בית קברות מהתקופה המרובינגית. הכפר קולומב היה כפוף בתקופת ימי הביניים המוקדמים למנזר סן-דני. אחרי שנבנה גשר פון-נוילי על הסיינה השתפר המצב הכלכלי של היישוב, בשל שיפור התשתית התחבורתית והאפשרות לסחור. סוחרים עשירים עברו לעיירה. הנרייט מארי מצרפת, בתו של אנרי הרביעי, מלך צרפת ורעייתו של צ'ארלס הראשון, מלך אנגליה אהבה מאוד את קולומב והתגוררה שם מ-1657 עד מותה ב-1669. איטליה לניאנו, לומברדיה, איטליה מדיה וקבצים בנושא קולומב בוויקישיתוף קולומב, ברשת החברתית פייסבוק קולומב, ברשת החברתית אקס (טוויטר) קולומב, ברשת החברתית LinkedIn קולומב, באתר אנציקלופדיה בריטניקה (באנגלית) קולומב (צרפת), דף שער בספרייה הלאומית
גשר הרכבת מעל עמק איילון

גשר הרכבת מעל עמק איילון (המכונה גם גשר 6) הוא הוויאדוקט הארוך ביותר במדינת ישראל. הגשר חולף מעל עמק איילון והוא חלק ממסילת ירושלים - גנות. אורכו 1.2 קילומטר, וגובהו בנקודה הגבוהה ביותר מהקרקע הוא 40 מטרים. תוואי מסילת הרכבת ממודיעין לירושלים, עליו הוחלט בשנת 2001, מכונה חלופה A1. אורך הקטע שמאזור כפר דניאל בסמוך למודיעין עד לתחנת הרכבת ירושלים – יצחק נבון הוא 28 קילומטר, והוא כולל 10 גשרים ו-3 מנהרות באורך כולל של כ-20 קילומטר. הגשר נבנה כדי לאפשר לרכבת לנסוע במהירות של 160 קילומטר לשעה, ובכך לאפשר נסיעה מהירה מירושלים לתל אביב בפחות מ-30 דקות. גשר 6 חוצה את חלקו הצפוני של עמק איילון, וחולף מעל כביש 3 סמוך למודיעין. צדו המערבי סמוך מאוד ליישוב שעלבים וצדו המזרחי מסתיים בצלע גבעה, בסמוך לפארק קנדה, שם מתחברת המסילה למנהרה מספר 1, שאורכה 3.5 קילומטר. למעשה זהו ויאדוקט כפול - עבור שתי מסילות רכבת. כל אחד משני חלקי הוויאדוקט הכפול ניצב על גבי 24 עמודי בטון, ובסך הכל 48 עמודים. בניית הויאדוקט הצריכה 100 אלף מטר מעוקב בטון ו-10 אלף טון פלדה. עלות הקמתו - כ-140 מיליון שקלים. הגשר נבנה על ידי חברת מנרב, החל מהמחצית השנייה של 2006 עד אמצע 2008. העמודים חלולים, כדי שיעמדו ברעידות אדמה. הם נבנו בשיטת בנייה הנקראת "תבנית מטפסת": יוצקים בטון לתבנית בגובה של כ-5 מטרים ולאחר מכן מרכיבים מעליה תבנית נוספת וחוזר חלילה. הגשר עצמו הוקם בשיטת בנייה נורווגית הקרויה MSS‏ (Movable Scaffolding System - מערכת פיגומים ניידת), שנוסתה בישראל לראשונה בבניית ויאדוקט זה. בשיטה זו מניחים תבנית יציקה ענקית בין שני עמודים, ויוצקים לתוכה מאות מטרים מעוקבים של בטון. לאחר מכן מזיזים את התבנית באמצעות כוחות הידראוליים אל המרווח שבין העמודים הבאים. כיוון הקמתו של הויאדוקט היה ממערב למזרח. רכבת חשמלית חולפת על גשר הרכבת מעל עמק איילון קרונועי סימנס דזירו במהלך נסיעה על הגשר תבנית הבטון הניידת בשיטת הבנייה MSS מעבר הויאדוקט מעל כביש 3 החלק המערבי, ברקע משמאל - שעלבים, ברקע מימין - מודיעין הויאדוקט מעל כביש 3 - העמודים הגבוהים ביותר בגובה 40 מטר ויאדוקט מדיה וקבצים בנושא גשר הרכבת מעל עמק איילון בוויקישיתוף יאיר אלטמן, נא להכיר - הגשר הכי גדול בארץ - מודיעין News‏, 27 בינואר 2008 Movable Scaffolding System - Minrav engineering & building
קנזינגטון

קנזינגטון (באנגלית: Kensington) היא שכונה במערב לונדון המהווה חלק מהרובע המלכותי של קנזינגטון וצ'לסי, בלונדון בירת הממלכה המאוחדת. השכונה נמצאת כ-4.5 ק"מ מערבית לצ'רינג קרוס. זוהי שכונה בעלת אוכלוסייה אמידה, הידועה במוסדות התרבות הרבים בה (הממוקמים ברובם באזור דרום קנזינגטון) ובחנויות של הרחוב הראשי של קנזינגטון (אנ'). מצפון לקנזינגטון נמצא אזור נוטינג היל, ממזרח לה נמצאים האזורים ברומפטון (אנ') ונייטסברידג', מדרום לה צ'לסי וארלז קורט וממערב לה המרסמית' (אנ') ושפרדס בוש (אנ'). בצפון מזרח האזור נמצא הפארק המלכותי גני קנזינגטון הסמוך להייד פארק. בגנים נמצא ארמון קנזינגטון. פארק נוסף הממוקם בצפון השכונה הוא פארק הולנד. בשכונה נמצאים אתרים ידועים רבים ובהם אנדרטת אלברט למול האלברט הול, הקולג' המלכותי למוזיקה, המוזיאון להיסטוריה של הטבע, מוזיאון המדע, מוזיאון ויקטוריה ואלברט, מכללת הייתרופ (אנ'), הקולג' המלכותי לאמנות ואימפריאל קולג'. בשכונה נמצאות שגרירויות ונציגויות דיפלומטיות רבות, כולל שגרירות ישראל בבריטניה. שכונת קנזינגטון מהווה כיום חלק מרובע קנזינגטון וצ'לסי, וכן מהווה חלק ממחוז הבחירה של הפרלמנט הבריטי קנזינגטון וצ'לסי. קודם לשנת 1965 הייתה השכונה חלק מהרובע המטרופוליני של קנזינגטון (אנ'). בשנת 1965, עת שהוצע האיחוד עם אזור צ'לסי לצורך הקמת הרובע, התנגדו תושבי הרובע לאיחוד שכונתם היוקרתית עם אזור צ'לסי שבאותה עת היה אזור בוהמייני ואמנותי, אך זול לדיור. מדיה וקבצים בנושא קנזינגטון בוויקישיתוף
מריה, מלכת הונגריה

מריה הראשונה מאנז'ו (הונגרית : Anjou-házi Mária; קרואטית: Marija Anžuvinska, נולדה בשנת 1371 לערך - מתה בבודה ב-17 במאי 1395) הייתה מלכת הונגריה בין השנים 1385-1382 ו-1395-1387. כמו כן היא מלכה בשותפות עם בעלה זיגיסמונד מלוקסמבורג בין השנים 1395-1387. מריה נולדה ב-14 באפריל 1371 למלך הונגריה ופולין לאיוש הגדול ולאשתו אליזבתה מבוסניה. ב-1373 מריה התארסה לזיגיסמונד מלוקסמבורג, בנו הצעיר של קיסר האימפריה הרומית הקדושה "קרל הרביעי" אך חתונתם התקיימה רק ב-1385. מכיוון שללאיוש לא היו יורשים זכרים, אלא רק שלוש בנות, הוא החליט ב-1374 שבתו הבכורה קתרין תקבל את הונגריה, ושמריה תקבל את פולין. מותה של קתרין ב-1378 גרם לכך שהוכרז שעם מותו של לאיוש, מריה תירש את שתי הממלכות. לאיוש מת ב-10 במרץ 1382, וב-17 במרץ בסקשפהרוואר הוכתרה מריה כ"מלך הונגריה" . אולם כאשר המלכה אליזבתה פנתה בשמה של מריה לאצולה הפולנית, הם התנגדו לשלטון של מלך מבודה ובמיוחד התנגדו לשלטונו של זיגיסמונד, בעלה של מריה, אשר זה זמן מה בזז את דרום פולין. כך שבסופו של דבר, אחותה הקטנה של מריה "ידוויגה" נסעה לפולין והוכתרה כמלכתה ב-1384. בשנתיים הראשונות למלכותה שלטה מריה ביחד עם אמה אליזבת כאשר כפלטין הונגריה כיהן מיקלוש הראשון גאראי. אך לשלטון של הנערה בהונגריה מהר מאוד קמו מתנגדים וב-1384 בן למשפחת אנז'ו קארלו השלישי מלך נאפולי טען לכתר ההונגרי וב-1384 אילץ את מריה לוותר על הכתר. במשך שנה מריה חיה תחת שלטונו של קארלו אשר הסתיים ב-1386 עם הירצחו על ידי אחד מתומכיה של אליזבתה. לאחר החזרתה של מריה לשלטון, חתמה אליזבתה ביחד עם זיגיסמונד על הסכם גיור בו זיגיסמונד הוכרז רשמית כמלך לצידה של מריה. זמן קצר לאחר שמריה הוחזרה לשלטון, היא ואמא נלכדו במארב על ידי תומכי אלמנתו של קרלו "מרגרטה מדוראצו" ולאחר מאבק קשוח בין אנשי מרגרטה לבין הפמלייה של מריה, היא ואמה הועברו לטירת גומנץ ומשם לאחר זמן מה לטירת נוביגראד. בינואר 1387, זיגיסמונד פלש עם צבאו להונגריה ועשה את דרכו אל עבר נוביגראד אך לפני שהספיק להגיע לטירה אליזבתה הוצאה להורג בנוביגראד בפניה של בתה, מריה. לאור העובדה שבמשך כשנה להונגריה לא היה שליט בפועל, ב-31 במרץ זיגיסמונד הוכתר כמלך הונגריה ולאחר מצור בן כ-3 חודשים, טירת נוביגראד נפרצה ומריה שוחררה מכלאה ב-4 ביוני 1387. למרות שלאחר שחרורה היא וזיגיסמונד מלכו בשותפות על הונגריה, השפעתה של מריה על הממלכה הייתה מינימלית כאשר זיגיסמונד לקח ממנה את מרבית הסמכויות. לאחר שלא ראתה את אחותה במשך כ-9 שנים, נפגשה מריה עם יאדוויגה ב-1392 והן הנהיגו שלום בין ארצותיהן אשר שנגררו למריבה לאחר שזיגיסמונד יצר ברית עם המסדר הטווטוני נגד בעלה הפגאני לשעבר של יאדוויגה "יוגאילה". מריה מתה ב-17 במאי 1395 ביערות בודה. מריה אשר באותו זמן הייתה בהריון החליטה לצאת לרכב ביערות הבירה. היא נפלה מסוסה אשר התהפך עליה. מריה נכנסה לצירי לידה מוקדמת כאשר נולד לה בן אשר מת זמן קצר לאחר מכן. הפציעה והלידה הקשה הרגו את מריה והיא מתה בגיל 24. היא נקברה בנאג'וואראד (כיום ברומניה). מריה הייתה היורשת הלגיטימית של ממלכת הונגריה, ולאור העובדה שגם היא וגם בנה מתו, כעת השלטון של זיגיסמונד החל להתערער כאשר בסופו של דבר מלחמתו באצילים, הכספים והאדמות שהעניק להם ותחילת המלחמה נגד העות'מאנים הובילו לשקיעתה האיטית של הממלכה אשר לימים תיפול בידי הטורקים ב-1526. מדיה וקבצים בנושא מריה, מלכת הונגריה בוויקישיתוף
ברוזה במברג

ברוזה באסקט במברג (בגרמנית: Brose Bamberg) היא קבוצת כדורסל גרמנית מהעיר במברג שבמדינת בוואריה, המתמודדת בבונדסליגה. המועדון נוסד ב-1955 והשתתף ברציפות בליגה הראשונה בגרמניה החל מעונת 1971/1972. הקבוצה זכתה בתשע אליפויות בשנים 2005, 2007, 2010, 2011, 2012, 2013, 2015, 2016 ו-2017. ובשישה גביעי גרמניה בשנים 1992, 2010, 2011, 2012, 2017 ו-2019. היריבות העיקריות שלה בליגה הגרמנית הן: סקיליינרס פרנקפורט ואלבה ברלין. במסגרת התחרויות האירופיות, הקבוצה העפילה לשלב ה"טופ 16" של היורוליג בעונת 2005/2006 ובעונת 2007/2008 השתתפה אך לא עברה את שלב הבתים הראשון. ברוזה במברג השתתפה ביורוליג בעונת 2013/2014, וסיימה במקום החמישי בשלב הבתים עם מאזן של 3 ניצחונות ו-7 הפסדים. לפני עונת 2016/2017 צורפה באמברג ליורוליג במתכונתה החדשה, כאלופת גרמניה. בעונה שלאחר מכן זכתה שוב באליפות והבטיחה את מקומה במפעל גם לעונת 2017/2018. הבונדסליגה: אליפות (9): 2005, 2007, 2010, 2011, 2012, 2013, 2015, 2016, 2017 מקום שני: 2003, 2004 הגביע הגרמני: זכייה (6): 1992, 2010, 2011, 2012, 2017, 2019 גמר: 2006, 2015 מדיה וקבצים בנושא ברוזה במברג בוויקישיתוף אתר האינטרנט הרשמי של ברוזה במברג (בגרמנית) דף הקבוצה(הקישור אינו פעיל) באתר היורוליג ערך זה הוא קצרמר בנושא כדורסל ובנושא גרמניה. אתם מוזמנים לתרום לוויקיפדיה ולהרחיב אותו.
הומור רוסי

ההומור הרוסי מתאפיין במשחקי מילים רבים הנובעים מעושרה וגמישותה של השפה הרוסית. כמו בתרבויות אחרות, משתרע ההומור הרוסי על כל הטווח שבין בדיחות גסות, משחקי מילים שטותיים ועד סאטירה פוליטית נוקבת. במהלך רובה של ההיסטוריה הרוסית, ההומור הפוליטי היה אחד מערוצי הביטוי החשובים של העם הרוסי, אף על פי שתחת הדוגמטיות הדתית של ימי הביניים נחשב הצחוק לאלילי ובלתי רצוי, וסאטירה פוליטית יכלה להיות אף מסוכנת לכותביה בעת שלטון הצארים. בתקופה הסובייטית הבעת לעג פוליטי כלפי השלטונות הייתה מסוכנת ביותר והובילה לא אחת למעצר ומוות, אך בעיתון הסאטירי הרשמי "קרוקודיל" ניתן חופש רב למדי לכותבים ללעוג ולהגחיך את אירועי היום והדמויות השלטות. למרות, ואולי בגלל הדיכוי והאיסורים, פרח ההומור הרוסי הפוליטי כאמצעי לשחרור לחץ וכן להתנגדות והגחכה של האליטות השליטות. במהלך שלטונו של ברז'נייב בשנות השבעים והשמונים, האקלים הפוליטי היה יציב למדי, ולכן כוונו חצי הסאטירה הפוליטית כלפי בעיות חברתיות בפנים ברית המועצות. עם נפילת ברית המועצות ניטל במידת מה עוקצו של ההומור הפוליטי, אך תופעות פוסט-קומוניסטיות, כמו האוליגרכים והחיבור בין הון לשלטון, מהוות קרקע פורייה לצמיחת סטריאוטיפים חדשים לסאטירה הפוליטית הרוסית. הצורה הנפוצה ביותר של ההומור הרוסי היא הבדיחה (анекдо́т - "אנקדוטה") שהיא סיפור קצר עם סיום שנון. בבדיחות הרוסיות מופיעות בדרך כלל דמויות עממיות או פופולריות קבועות במצבים נפוצים. דמויות נפוצות הן: שטנדרטפיהרר שטירליץ - דמות פופולרית מהסדרה "שבעה עשר רגעים של אביב" של קצין מודיעין סובייטי המסתנן לשורות הנאצים, המתאפיינת בשימוש רב ב-Voice Over (השמעת מחשבות הדמות בקולה היא). פורוצ'יק (סגן) רז'בסקי - אציל בן המאה ה-19 שנודע בשפתו הגסה שאינה מתאימה למעמדו. רבינוביץ' - היהודי הטיפוסי. ערמומי, מתעב את המשטר הסובייטי ומתוחכם. וובצ'קה - ילד תמים לכאורה, אך למעשה מתנהג מבחינה מינית כמבוגר. וסילי איבנוביץ' צ'פאייב - אחד מגיבורי הצבא האדום במלחמת האזרחים ברוסיה שנעשה אודותיו סרט ביוגרפי פופולרי מאוד ב-1934. דמותו ההירואית עד כדי גיחוך, נסיבות מותו, ניסיונות הנפל שלו להתקבל לאקדמיה הצבאית של פרונזה ובני לווייתו: פטקה, פורמאנוב הקומיסר ואנקה המקלענית פרנסו בדיחות רבות.; צ'וקצ'ים - בני צ'וקוטקה שבסיביר, בעלי סטיגמה של נבערים ותמימים בשל האזור הנידח בו הם חיים. יושב צ'וקצ'י ודג לו בקרח. לפתע צצה מולו צוללת אמריקאית, נפתח הצוהר והקפטן שואל "איך מגיעים לאלסקה?". מחווה לו הצ'וקצ'י ביד לכיוון ימין, והקפטן צועק מטה לצוללת "אזימוט 137 דרום!" תוך שהצוללת נעלמת במעמקים. לאחר 5 דקות עולה מולו צוללת רוסית והקפטן שואל גם כן "איך מגיעים לאלסקה?" עונה לו הצ'וקצ'י "אזימוט 137 דרום". מחמיץ לו הקפטן פנים, ואומר: "מה קרה? נהייתם מתוחכמים? כבר אי אפשר לסמן עם היד?" הרדיו הארמני, רדיו ירוואן, היווה מסגרת פופולרית לבדיחות בנוסח שאלה-תשובה. לדוגמה: הרדיו הארמני נשאל - "האם זה טוב לקיים יחסי מין עם חלון פתוח?"; הרדיו הארמני ענה - "כן, אך מוטב עם אשה". (ר' הרחבה בנושא בערך בדיחות רדיו ירוואן) האלמנט המצחיק והמפתיע מושג בשילובים האינסופיים של סיומים משעשעים ומשחקי מילים מתוחכמים. יולי חרומצ'נקו, חופש הביטוי הרג את הפואנטה, באתר הארץ, 28 בספטמבר 2006 אלתר דרויאנוב, ספר הבדיחה והחידוד: מלחמה ומהפכה, באתר פרויקט בן-יהודה
אמל בנט

אמל בנט (בצרפתית: Amel Bent, נולדה ב-21 ביוני 1985) היא זמרת צרפתייה השרה מוזיקת פופ ו-R&B. בנט נולדה וגדלה בפריז, בירת צרפת. להורים מהגרים מצפון אפריקה, אביה אלג'יראי ואמה מרוקאית. בנט החלה לשיר עוד בילדותה, כשבגרה החלה ללמוד מוזיקה ובגיל 16 נבחרה לשיר את המנון צרפת באירוע מקומי בהשתתפות כ-3,000 איש. בנט התקבלה ללימודי פסיכולוגיה באוניברסיטה אך ויתרה על כך למען קריירה מוזיקלית. בנט התפרסמה בצרפת בשנת 2004 כאשר הגיעה לשלב הגמר של העונה השנייה בתוכנית המציאות "Nouvelle Star", המקבילה הצרפתית של כוכב נולד. שנה לאחר מכן, בשנת 2005 הוציאה את אלבומה הראשון "Un Jour d'été". האלבום זכה להצלחה רבה, נמכר בלמעלה מ-700,000 עותקים בצרפת בלבד ודורג במקום השלישי בצרפת. הסינגל "Ma Philosophie" נמכר בלמעלה מ-1,000,000 עותקים ובמשך כשישה שבועות זכה במקום הראשון במצעד הפזמונים הצרפתי. כמו כן, זכתה להצלחה רבה גרסת הכיסוי שביצעה לשיר Eye of the Tiger, שבוצע במקור על ידי להקת Survivor בסרט רוקי עם סילבסטר סטאלון. בשנת 2007 יצא אלבומה השני, "À 20 ans" שהצליח גם ואף דורג במקום הרביעי בצרפת. הוא הניב מספר להיטים, ביניהם: "Nouveau Français" ושיר הנושא "À 20 ans". שיר זה הוא דואט עם הראפרית הצרפתייה Diam`s, שהיה לפופולרי מאוד בצרפת, הושמע רבות בתחנות הטלוויזיה והרדיו ונכנס לרשימת השירים הפופולריים של ערוץ המוזיקה הצרפתי MCM. כמו כן, יצאה בנט לסיבוב הופעות כלל עולמי אשר כלל גם את מדינות צפון אפריקה בהן היא זוכה לפופולריות רבה. אמל בנט השתתפה בשנת 2012 בתוכנית הריקודים: Danse avec les stars (הגרסה הצרפתית של "רוקדים עם כוכבים") עם כריסטוף ליקאטה כפרטנר הריקוד שלה. היא הגיעה עד לגמר שהתקיים בתאריך 3/12/12, בו הגיעה למקום השני. ב15 יוני 2015 היא נישאה לבן זוגה פטריק אנטונלי, מנהל בית ספר לנהיגה בניי סיר-סן צרפת. ב30 ספטמבר 2015 ,בנט הודיעה בטוויטר שהיא מצפה לילד ראשון. ב4 פברואר 2016 נולדה לזוג בת ראשונה בשם סופיה. ב17 אוקטובר 2017,נולדה לה בת שנייה בשם אנה. מדיה וקבצים בנושא אמל בנט בוויקישיתוף אתר האינטרנט הרשמי של אמל בנט אמל בנט, ברשת החברתית פייסבוק אמל בנט, ברשת החברתית אקס (טוויטר) אמל בנט, ברשת החברתית אינסטגרם אמל בנט, ברשת החברתית טיקטוק אמל בנט, סרטונים בערוץ היוטיוב אמל בנט, במסד הנתונים הקולנועיים IMDb (באנגלית) אמל בנט, במסד הנתונים הקולנועיים KinoPoisk (ברוסית) אמל בנט, באתר אפל מיוזיק (באנגלית) אמל בנט, באתר ספוטיפיי אמל בנט, באתר סאונדקלאוד (באנגלית) אמל בנט, באתר Last.fm (באנגלית) אמל בנט, באתר AllMusic (באנגלית) אמל בנט, באתר MusicBrainz (באנגלית) אמל בנט, באתר דיזר אמל בנט, באתר Discogs (באנגלית) אמל בנט, באתר Songkick (באנגלית) אמל בנט, באתר Genius אמל בנט, באתר SecondHandSongs אמל בנט, באתר בנדקמפ אמל בנט, באתר בילבורד (באנגלית) אמל בנט, באתר טיידל (באנגלית) אמל בנט, באתר אמזון מיוזיק ביוגרפיה ותמונות של אמל בנט (אורכב 02.02.2008 בארכיון Wayback Machine)
מבצע בייטינג

מבצע בייטינג (באנגלית: Operation Biting), או הפשיטה על ברונוואל, היה פשיטה של כוחות בריטיים משולבים לתפיסת רכיבי רדאר וירצבורג בברונוואל שבצרפת במהלך מלחמת העולם השנייה אשר נערכה ב-27–28 בפברואר 1942. מדענים בריטים בראשותו של ר.ו. ג'ונס ביקשו להבין היטב את רדאר וירצבורג הגרמני על מנת שיוכלו לפתח אמצעים נגדו. ג'ונס העריך כי ייתכן שהגרמנים מיקמו מתקני רדאר מסוג וירצבורג בסמוך למערכת רדאר אחרת - פרייה (Freya) ולפיכך ביקש תצלומי אוויר של אתרים שבהם מוקמו רדארי פרייה. ב-22 בנובמבר 1941 צילם מטוס מסוג ספיטפייר תמונות אוויר של אתר שבו שכן רדאר פרייה באזור ברונוואל, כפר באזור החוף הצרפתי. במקום נצפו מבנים לא ברורים. ב-5 בדצמבר טיסת ביון בגובה נמוך שנעשתה באזור הניבה תמונות ברורות של רדאר וירצבורג. בתמונות נראה אדם, והודות לכך ניתן היה להעריך כי קוטר צלחת הרדאר כ-3 מטר. מידע זה איפשר לג'ונס להעריך שבאתר נמצא רדאר וירצבורג. בעקבות זאת כוחות מיוחדים, בפיקודו של לואי מאונטבאטן, ראש מטה מבצעים משולבים, החלו לבחון אפשרות ביצוע של פשיטה במקום. על פי התוכנית שנרקמה, כוחות צנחנים, שאליהם יצוות מפעיל רדאר של החיל האוויר המלכותי, יצלמו את הרדאר מקרוב, וייקחו כל רכיב שיצליחו לקחת משם. ב-27 בפברואר 1942 כוח הפשיטה בן 116 איש, בפיקודו של רס"ן ג'ון פרוסט, הוצנח בברונוואל באמצעות שנים־עשר מפציצים. הגרמנים גילו התנגדות ניכרת נגד הכוח הפושט, אך הכוח הפושט הצליח לצלם את המתקן, ליטול חלק מהרכיבים האלקטרונים במקום ולחטוף טכנאי של רדאר וירצבורג. משם, בהתאם לתוכנית, התקדם הכוח אל עבר החוף, ופונה חזרה לבריטניה באמצעות כוחות של הצי. הכוח הימי שפינה את כוח הפשיטה חמק מכוח גרמני של משחתת וספינות סיור שעבר במרחק של מייל ממקום הנחיתה. במהלך המבצע נהרגו שני חיילים בריטים, שישה נפצעו, ושישה נפלו בשבי. שני קשרים נתפסו תשעה ימים לאחר מכן כאשר ניסו לחמוק לשווייץ. מנגד, נהרגו חמישה גרמנים ושניים נפלו בשבי, בהם הטכנאי. על האופן שבו פיקד על המבצע קיבל פרוסט את הצלב הצבאי. הצלחת המבצע התפרסמה בעיתונות הבריטית והעלתה את מורל הציבור לאחר רצף כישלונות, כדוגמת הכישלון במניעת מעברן של הספינות הגרמניות בתעלה האנגלית (מבצע קרברוס) שבועיים קודם לכן. הצלחת הפשיטה גם חיזקה את ההכרה של הרשויות הבריטיות כי המתקנים הבריטים הסמוכים לחוף חשופים לפגיעות דומות מצד כוחות קומנדו. בעקבות זאת הועבר מיקומו של המוסד לחקר טלקומוניקציה. כלקח מהמבצע הבריטי, החלו הגרמנים לבצר את מתקני הרדאר שלהם. במהלך הפשיטה על דייפ, פשיטת משנה שנעשתה במטרה לתפוס רכיבים של רדאר פרייה נכשלה עקב ביצורים אלו. במסגרת עבודות הביצורים שורטטו הוראות מפורטות כיצד יש להקים ביצורים ראויים. הדבר סייע לבריטים לזהות ביתר קלות מתקנים צבאיים שבוצרו מאשר המתקנים שקודם לכן לא מוגנו, וזאת כיוון שהייתה לביצורים תבנית דומה. לאחר מציאתם של מתקנים כאלו, יכולים היו הבריטים להפציצם מן האוויר. מבצע תרנגול 53 מדיה וקבצים בנושא מבצע בייטינג בוויקישיתוף גל פרל פינקל, רמה נוספת של ניידות במלחמה, מערכות, 19 במאי 2021. ג'ון גאלבין, "היורדים לקרב", הוצאת מערכות, 1972, עמודים 96-100.
הסן

המונח "הסה" מפנה לכאן. לערך העוסק בפירושים נוספים, ראו הסה (פירושונים). הֶסֶן (בגרמנית: Hessen) היא אחת מ-16 המדינות המהוות את גרמניה. מבחינת שטחה נמצאת הסן במקום השביעי בגרמניה עם 21,114 קמ"ר; במספר תושביה היא נמצאת במקום החמישי, עם כ-6.1 מיליון. בירת המדינה היא ויסבאדן, ובה 270,000 תושבים, אך העיר הגדולה בה היא פרנקפורט על נהר מיין, העיר החמישית בגודלה בגרמניה. שתי ערים אלו, ועוד כמה נוספות (גיסן, אוֹפְנְבּך, דרמשטאדט), וֵצְלַר ומיינץ (בירת מדינת ריינלנד-פפאלץ הסמוכה) מהוות את אזור ריין-מיין (אנ'), האזור המטרופוליטני השני בגודלו בגרמניה (אחרי חבל הרוהר). האזור קרוי על שמם של שני הנהרות העיקריים הזורמים בו, וחיים בו כ-5.5 מיליון איש. רוב תושבי המדינה חיים במטרופולין, ולפיכך שטחים נרחבים רבים בהסן מאופיינים בדלילות אוכלוסין. שליש משטח המדינה נמצא בשימוש חקלאי. ערים ידועות נוספות בהסן הן פוּלדָה, לימבּוּרג, מרבּוּרג וקאסל. המדינה שוכנת בלב גרמניה, גובלת בשש מדינות אחרות. הסן נוסדה לאחר מלחמת העולם השנייה מצירוף של כמה מחוזות היסטוריים. בתקופת ההתאוששות מהמלחמה עמדה המדינה בחזית הכלכלה הגרמנית, ותרמה רבות לשיקום גרמניה. ברבות מעריה הקטנות של הסן קיימות אוניברסיטאות, חלקן מהידועות שבגרמניה; מספרן יחסית לגודל האוכלוסייה גדול מזה של מדינות אחרות בגרמניה. ראש ממשלת הסן החל מ-2010 הוא פולקר בופייה (Volker Bouffier) מה-CDU (המפלגה הנוצרית-דמוקרטית הגרמנית). הסן היא המדינה היחידה בגרמניה שבחוקה שלה קיים עדיין עונש מוות. העונש איננו מופעל משום שלפי חוקת גרמניה, הגוברת על חוקת המדינה, עונש המוות אסור. המיתון הכלכלי הפוקד את גרמניה בעשור האחרון פגע בהסן בצורה קלה יחסית. שיעור האבטלה (כ-10% בשנת 2006) נמוך מהממוצע הגרמני, ואוכלוסיית המדינה גדלה לאיטה, בניגוד למגמה ברוב אזורי גרמניה, שם האוכלוסייה מתכווצת. במרץ 2020 התאבד שר הכלכלה תומאס שפר על רקע המשבר הכלכלי לאור מגפת הקורונה. הסן נותרה אלמונית יחסית לתיירים מחוץ לארץ, אך עריה הקטנות מפורסמות בכל גרמניה: במושבת האומנים של דרמשטאדט ניתן לראות את אדריכלות האר-נובו מבכל עיר אחרת בגרמניה; מארבורג ולימבורג, שתיהן שוכנות לגדות נהר הלאהן (Lahn), יובלו הרומנטי של הריין, ידועות במרכזיהן העתיקים, שנשתמרו היטב מאז ימי הביניים. פרנקפורט, אחת הערים החשובות בגרמניה ובאירופה, אינה ידועה לרבים כעיר תיירותית, אך בכל זאת יש לה רבות להציע בתחום זה (קתדרלה מרשימה וריכוז בניינים עתיקים לגדות נהר המיין, בין השאר). לאלה וורסט יש מעמד גאוגרפי מוגן בהסן. אתר האינטרנט הרשמי של הסן (בגרמנית) אתר האינטרנט הרשמי של הסן (בגרמנית) הסן, ברשת החברתית פייסבוק הסן, ברשת החברתית אקס (טוויטר) הסן, ברשת החברתית אינסטגרם הסן, סרטונים בערוץ היוטיוב הסן, באתר אנציקלופדיה בריטניקה (באנגלית) הסה (גרמניה), דף שער בספרייה הלאומית הסרת עונש המוות מחוקת מדינת הסן מחייבת משאל עם, שמסיבות שונות אינו יכול להתבצע. במדינת בוואריה נערך משאל בשנת 1998 בנושא זה, והוסר מחוקתה החוק בנוגע לעונש מוות. במדינת זאארלנד, שם לא נדרש משאל עם, הסיר הפרלמנט המקומי את הסעיף העוסק בעונש המוות עוד בשנת 1956. ערך זה הוא קצרמר בנושא גאוגרפיה של גרמניה. אתם מוזמנים לתרום לוויקיפדיה ולהרחיב אותו.